YGG ตั้งเป้ารายได้ปี 64 โต 15-20% รุกผลิต-พัฒนาเกมเพิ่ม
YGG ตั้งเป้ารายได้ปี 64 โต 15-20% รุกผลิต-พัฒนาเกมเพิ่ม
YGG ตั้งเป้ารายได้ปี 64 โต 15-20% รุกผลิต-พัฒนาเกมเพิ่ม
17 ธ.ค. 2563

นายธนัช จุวิวัฒน์ ประธานกรรมการบริหาร บริษัท อิ๊กดราซิล กรุ๊ป จำกัด (มหาชน) หรือ YGG เปิดเผยว่า บริษัทตั้งเป้ารายได้ปี 64 เติบโต 15-20% จากปีนี้ ตามงานบริการเกี่ยวกับด้าน Visual Effects และ Animation ที่เติบโตขึ้นอย่างมาก จากความต้องการใช้งานให้บริการด้านดิจิทัลที่หลาย ๆ องค์กรหันมาให้ความสำคัญมากขึ้น โดยเฉพาะงานด้านออกแบบและการผลิตคอนเทนท์ต่าง ๆ ที่ผู้ประกอบการด้านโฆษณาและภาพยนตร์ทั้งในและต่างประเทศหลายรายมีความต้องการใช้มากขึ้น อีกทั้งงานใหม่ ๆ ที่เข้ามามีความซับซ้อนและมีความยาวของงานมากขึ้น ส่งผลให้มีมูลค่างานที่เพิ่มขึ้น และบริษัทยังได้รับงาน Visual Effects และ Animation เข้ามาอย่างต่อเนื่อง
ส่วนการให้บริการด้านเกม ก็ยังมีงานของลูกค้าเข้ามาค่อนข้างมาก โดยเกมนับเป็นหนึ่งในอุตสาหกรรมขนาดตลาดใหญ่ ที่ยังเติบโตอย่างต่อเนื่อง จากจำนวนเกมและผู้เล่นที่มีอยู่มาก และมีอุปกรณ์ที่รองรับการเล่นสามารถเข้าถึงกลุ่มผู้เล่นเกมได้ง่ายมากขึ้น ทั้งเครื่องเล่นเกมคอนโซลและโทรศัพท์มือถือ ทำให้งานด้านการให้บริการเกมยังมีเข้ามา
อย่างไรก็ตาม ทิศทางของบริษัทในปี 64 ในส่วนของธุรกิจเกม บริษัทจะเริ่มรุกการผลิตและให้บริการเกมเองอย่างจริงจัง จากการเปิดตัวเกมที่บริษัทผลิตขึ้นเอง คือ Home Sweet Home Survive ที่เตรียมเปิดตัวในงาน Thailand Games Show ในช่วงต้นเดือนม.ค.64  ซึ่งจะเป็นปัจจัยหนุนที่เสริมรายได้ใหม่ให้กับบริษัท โดยใช้ความเชี่ยวชาญจากการทำงานให้ลูกค้ามาผลิตผลงานที่เป็นของตัวเองขาย เพื่อต่อยอดหารายได้ใหม่ ๆ ที่มาจากผลงานของบริษัทเข้ามา นอกเหนือจากการรับงานของลูกค้า
ขณะเดียวกันบริษัทจะเดินหน้าต่อยอดผลงานของที่บริษัทผลิตเองอย่างต่อเนื่อง ซึ่งมีโปรเจกต์ที่อยู่ระหว่างการพัฒนาอยู่ และจะทยอยออกมานำเสนอเรื่อย ๆ โดยการต่อยอดจากเกม Home Sweet Home Survive นั้นอาจจะมีการพัฒนาในส่วนของช่องทางตลาดซื้อขายไอเท็ม ซึ่งเป็นพื้นที่ที่ให้ผู้เล่นในเกมมาพบเจอซื้อขายแลกเปลี่ยนกัน และบริษัทก็ได้ค่าบริการเข้ามาเสริมรายได้ในส่วนนี้
ทั้งนี้ ในส่วนของมูลค่างานในมือ (Backlog) ของบริษัทในปัจจุบันอยู่ที่ 72.2 ล้านบาท ซึ่งจะทยอยรับรู้รายได้ไปจนถึงปี 64 ทั้งหมด และบริษัทจะมีงานใหม่ ๆ เข้ามาเติมใน Bcaklog แต่งานของบริษัทส่วนใหญ่เป็นงานที่ใช้ระยะเวลาการทำไม่นานมาก ทำให้งานที่ได้รับมาจะรับรู้รายได้เข้ามาค่อนข้างเร็ว